দনুজমাধব দশরথ দেব

দনুজমাধব দশরথ দেব (যিনি ইতিহাসে দনুজ রায় নামেও পরিচিত; রাজত্বকাল আনু. ১২৬০–১২৮৩ খ্রি., মতান্তরে ১২৫২–১৩০০ খ্রি.) ছিলেন মধ্যযুগের বাংলার একজন স্বাধীন হিন্দু রাজা। তিনি ত্রয়োদশ শতাব্দীর শেষভাগে পূর্ব বাংলা শাসন করতেন। তার রাজধানী ছিল বিক্রমপুর ও পরবর্তীতে সোনারগাঁও। সেন রাজবংশের পতনের পর তিনিই ছিলেন পূর্ব বাংলার সর্বশেষ শক্তিশালী হিন্দু শাসক যিনি দিল্লি সালতানাতের বিরুদ্ধে দীর্ঘকাল স্বাধীন সত্তা বজায় রেখেছিলেন। ১২৮১-৮২ খ্রিস্টাব্দে দিল্লির সুলতান গিয়াসউদ্দিন বলবনের সাথে তার ঐতিহাসিক মৈত্রী চুক্তি এবং চন্দ্রদ্বীপে স্বাধীন রাজ্যের প্রতিষ্ঠাতা হিসেবে তার ভূমিক গুরুত্বপূর্ণ।

 পরিচয় ও বংশধারা 
দনুজমাধব দশরথ দেবের প্রকৃত পরিচয় এবং বংশোদ্ভূত নিয়ে ঐতিহাসিক ও লোককাহিনীর মধ্যে ভিন্নতা রয়েছে। আধুনিক গবেষণার পাশাপাশি প্রাচীন কুলজী গ্রন্থ ও বিশ্বকোষে তার সম্পর্কে ভিন্ন ভিন্ন তথ্য পাওয়া যায়।

 ঐতিহাসিক ও আধুনিক মত (দেব রাজবংশ) 
জিয়াউদ্দিন বারানীর তারিখ-ই-ফিরোজশাহী গ্রন্থে উল্লেখিত সোনারগাঁওয়ের 'দনুজ রায়' এবং বিক্রমপুরের আদাবাড়ি তাম্রশাসনে উল্লেখিত 'দশরথ দেব' যে অভিন্ন ব্যক্তি, তা ঐতিহাসিক ড. নলিনীকান্ত ভট্টশালী প্রতিপাদন করেছেন। আধুনিক ঐতিহাসিকদের মতে, তিনি ছিলেন মেঘনার পূর্ব তীরবর্তী অঞ্চলের দেব রাজবংশের রাজা দামোদরদেবের উত্তরসূরি। দশরথদেবের আদাবাড়ি তাম্রশাসনে তাকে 'পরমেশ্বর পরমভট্টারক মহারাজাধিরাজ অরিরাজ-দনুজ-মাধব' হিসেবে উল্লেখ করা হয়েছে।

 সেন রাজবংশের দাবি 
নগেন্দ্রনাথ বসু তার বঙ্গের জাতীয় ইতিহাস ও বিশ্বকোষ গ্রন্থে হরিমিশ্রের কারিকা উদ্ধৃত করে প্রমাণ করেছেন যে, দনুজমাধব ছিলেন সেন বংশীয় রাজা কেশব সেনের পুত্র। হরিমিশ্রের কারিকায় তাকে স্পষ্টভাবে কেশব সেনের পুত্র বলা হয়েছে।বসু, নগেন্দ্রনাথ (১৯১৩)। বঙ্গের জাতীয় ইতিহাস (বৈশ্য কাণ্ড, প্রথমাংশ)। কলকাতা। পৃষ্ঠা ২৯০-২৯৭।
কুলগ্রন্থে এবং কবি কৃত্তিবাস ওঝার আত্মবিবরণীতে তাকে ‘বেদানুজ’ বা ‘দনুজ’ নামে অভিহিত করা হয়েছে। এই মতানুসারে, তিনি সেন রাজবংশের উত্তরাধিকারী হিসেবেই ময়মনসিংহ থেকে সমুদ্র পর্যন্ত বিস্তীর্ণ অঞ্চল শাসন করতেন এবং তার সময়কাল ছিল ১২৫২ থেকে ১৩০০ খ্রিস্টাব্দ পর্যন্ত।

 শাসন ও রাজ্য বিস্তার 
দনুজমাধব সম্ভবত ১২৬০ খ্রিস্টাব্দের পর (মতান্তরে ১২৫২ খ্রি.) সেন রাজবংশের হাত থেকে বিক্রমপুর অধিকার করেন (অথবা উত্তরাধিকার সূত্রে পান)। বিক্রমপুর দখলের পর তিনি পতিত সেন রাজবংশের রাজাদের মতো জাঁকালো উপাধি গ্রহণ করেন। সেন রাজাদের 'সেনকূল কমল-বিকাশ-ভাস্কর' উপাধির অনুকরণে তিনি 'দেবন্বয়-কমল-বিকাশ-ভাস্কর' এবং 'অশ্বপতি-গজপতি-নরপতি-রাজত্রয়াধিপতি' ও 'সোমবংশ প্রদীপ' উপাধি ধারণ করেন।

প্রাথমিক পর্যায়ে দনুজমাধব সেনদের প্রাক্তন রাজধানী বিক্রমপুর থেকেই রাজ্য পরিচালনা করতেন এবং তার আদাবাড়ি তাম্রশাসনটি রাজত্বের তৃতীয় বর্ষে সেখান থেকেই জারি করা হয়েছিল। তবে পরবর্তীতে তিনি রাজধানী বিক্রমপুর থেকে সুবর্ণগ্রামে (সোনারগাঁও) স্থানান্তর করেন। বাংলাপিডিয়া অনুসারে, মুসলিম অধিকার সম্প্রসারণ এবং লখনৌতি থেকে আক্রমণের ভয় মোকাবিলায় বিক্রমপুরের চেয়ে শীতলক্ষ্যা ও মেঘনা নদী বেষ্টিত দুর্গম ও সামরিক গুরুত্বপূর্ণ এলাকা হিসেবে সোনারগাঁওকে তিনি রাজধানী হিসেবে বেছে নেন।

দিল্লি সালতানাতের সাথে সম্পর্ক 
১২৮২ খ্রিস্টাব্দে (৬৮১ হিজরি) দিল্লির সুলতান গিয়াসউদ্দিন বলবন বাংলার বিদ্রোহী শাসনকর্তা মুগিসউদ্দিন তুগরল বা তুগরল তুগান খানকে  দমনের জন্য বাংলা আক্রমণ করলে দনুজ রায়ের সাথে তার কূটনৈতিক সম্পর্ক স্থাপিত হয়। তুগরল খান লখনৌতি ছেড়ে পূর্ব বাংলার নদীপথে পালিয়ে সোনারগাঁওয়ের দিকে আসেন। তুগরল খান লরিকল (পদ্মার দক্ষিণ তীর) পর্যন্ত ক্ষমতা বিস্তার করেছিলেন এবং ত্রিপুরার রাজার সঙ্গে তার মৈত্রী ছিল, যা সোনারগাঁওয়ের রাজার জন্য হুমকি হয়ে দাঁড়ায়।

এমতাবস্থায় দনুজ রায় সুলতান বলবনের সাথে একটি চুক্তি (আহাদনামা) সম্পাদন করেন। জিয়াউদ্দিন বারানীর মতে, দনুজ রায় সুলতানের সাথে সাক্ষাতের জন্য শর্ত দেন যে সুলতানকে দাঁড়িয়ে তাকে সম্মান জানাতে হবে এবং বলবন তুগরলকে দমনের স্বার্থে তা মেনে নেন। চুক্তি অনুযায়ী দনুজ রায় কথা দেন যে, তিনি তার নৌবহর দিয়ে নদীপথ পাহারা দেবেন যাতে তুগরল পালাতে না পারেন। ঐতিহাসিক দুর্গাদাস লাহিড়ীর মতে, দনুজ রায়ের নৌবল এতটাই শক্তিশালী ছিল যে, তুগরল খান যদি সমুদ্রপথেও পালানোর চেষ্টা করতেন, তবুও দনুজ রায় তাকে বিপর্যস্ত করতে সক্ষম ছিলেন। শেষ পর্যন্ত দনুজ রায়ের সহায়তায় তুগরল খান অবরুদ্ধ হয়ে পড়েন এবং নিহত হন।লাহিড়ী, দুর্গাদাস (১৯১৪)। পৃথিবীর ইতিহাস (চতুর্থ খণ্ড)। হাওড়া: পৃথিবীর ইতিহাস কার্যালয়।

 সোনারগাঁও পতন ও চন্দ্রদ্বীপ প্রতিষ্ঠা 
দনুজমাধব সোনারগাঁও কতদিন ধরে রাখতে পেরেছিলেন, তা নিয়ে ঐতিহাসিকদের মধ্যে ভিন্ন ভিন্ন মত রয়েছে। নগেন্দ্রনাথ বসুর মতে, দনুজমাধব ১২৫২ থেকে ১৩০০ খ্রিস্টাব্দ পর্যন্ত সুদীর্ঘকাল পূর্ববঙ্গে রাজত্ব করেন এবং ১৩০০ খ্রিস্টাব্দের দিকে পূর্ববঙ্গে মুসলিম শাসন বিস্তারের ফলে তার রাজ্যের পতন ঘটে। তবে আধুনিক মুদ্রাতাত্ত্বিক গবেষণায় ১২৯১ খ্রিস্টাব্দে সোনারগাঁও টাকশাল থেকে সুলতান বলবনের নাতি রুকনউদ্দিন কায়কাউসের মুদ্রা প্রাপ্তি নিশ্চিত করে যে, ১২৯১ সালের আগেই সোনারগাঁও মুসলিম শাসনে চলে গিয়েছিল।Yazdani, G. (ed.). Epigraphia Indo-Moslemica. (1917-18). p. 13.

সোনারগাঁও হারানোর পর দনুজমাধব বা তার বংশধররা বাকলা-চন্দ্রদ্বীপে (বর্তমান বরিশাল অঞ্চল) স্বাধীন রাজ্য প্রতিষ্ঠা করেন। সতীশচন্দ্র মিত্রের মতে, তিনি বাউফল থানার তেঁতুলিয়া নদীর তীরে কচুয়া নামক স্থানে রাজধানী স্থাপন করেন।মিত্র, সতীশচন্দ্র (১৯১৪)। যশোহর-খুল্‌নার ইতিহাস (প্রথম খণ্ড)। কলকাতা। পৃষ্ঠা ৩৪৩-৩৫২।

বিশ্বকোষ গ্রন্থে দনুজমাধব-পরবর্তী চন্দ্রদ্বীপ রাজবংশের একটি পূর্ণাঙ্গ বিবরণ দেওয়া হয়েছে। দনুজমাধবের পর তার পুত্র রমাবল্লভ দেব স্বাধীনভাবে শাসন করেন। এরপর যথাক্রমে তার পুত্র কৃষ্ণবল্লভ দেব এবং পৌত্র হরিবল্লভ দেব রাজত্ব করেন। হরিবল্লভের পুত্র রাজা জয়দেবের কোনো পুত্রসন্তান ছিল না। ফলে জয়দেবের মৃত্যুর পর তার দৌহিত্র পরমানন্দ বসু রায় চন্দ্রদ্বীপের সিংহাসনে বসেন এবং এর মাধ্যমে বসু রাজবংশের সূচনা হয়।বসু, নগেন্দ্রনাথ (১৯০৬)। বিশ্বকোষ (খণ্ড ৩ - বঙ্গদেশ)। কলকাতা। পৃষ্ঠা ৪২৫-৪২৬।

 সমাজ সংস্কার ও ব্যক্তিগত জীবন 
দনুজমাধব তৎকালীন হিন্দু সমাজে, বিশেষ করে কায়স্থ ও ব্রাহ্মণ সমাজে ব্যাপক সংস্কার সাধন করেন। তিনি রাঢ়ীয় কুলীন ব্রাহ্মণদের চারটি 'সমীকরণ' (সামাজিক মেলবন্ধন) সম্পন্ন করেন। বিশ্বকোষ মতে, তিনি বঙ্গজ কায়স্থ কুলীন 'পুরবসু'র কন্যাকে বিবাহ করেন এবং এর মাধ্যমে বঙ্গজ কায়স্থ সমাজের 'গোষ্ঠীপতি' বা সমাজপতির মর্যাদা লাভ করেন।

 সাহা বণিকদের সাথে সম্পর্ক 
নগেন্দ্রনাথ বসুর বঙ্গের জাতীয় ইতিহাস (বৈশ্য কাণ্ড) গ্রন্থে একটি উল্লেখযোগ্য সামাজিক ঘটনার উল্লেখ রয়েছে। রাজা দনুজমাধব বা তার রাজগুরুর সাথে তৎকালীন ধনী ও প্রভাবশালী সোঁলুক বা সাহা বণিক সমাজের বিরোধ বাধে। এই বিরোধের জের ধরে রাজার আদেশে বা গুরুর অভিশাপে সাহা বণিকরা সমাজে নিগৃহীত হন এবং তাদের সামাজিক মর্যাদা ক্ষুণ্ণ হয়। এই সময় থেকেই পূর্ববঙ্গে সাহা বণিকদের অধঃপতনের সূত্রপাত হয় বলে উল্লেখ করা হয়েছে।

ব্যক্তিগত জীবনে বৈষ্ণব মতাবলম্বী হলেও তিনি পরম ধর্মীয় সহিষ্ণুতার পরিচয় দেন। তার রাজধানীর উপকণ্ঠে বিখ্যাত ইসলামী ধর্মশাস্ত্র বিশেষজ্ঞ মওলানা শরফুদ্দীন আবু তওয়ামা একটি মাদ্রাসা ও খানকা প্রতিষ্ঠা করেছিলেন, যার বিকাশে রাজা বাধা দেননি।

 ঐতিহাসিক বিভ্রান্তি ও দনুজমর্দন দেব বিতর্ক 
দনুজমাধব দশরথ দেব এবং পরবর্তীকালের রাজা দনুজমর্দন দেবকে কেন্দ্র করে বেশ কিছু প্রাচীন গ্রন্থে দীর্ঘকাল একটি বিভ্রান্তি প্রচলিত ছিল। নামগত সাদৃশ্যের কারণে ত্রয়োদশ শতাব্দীর সোনারগাঁওয়ের শাসক দনুজ রায় (দনুজমাধব) এবং পঞ্চদশ শতাব্দীর দনুজমর্দন দেবকে অনেক লেখক অভিন্ন ব্যক্তি হিসেবে উল্লেখ করেছেন।মিত্র, সতীশচন্দ্র (১৯১৪)। যশোহর-খুল্‌নার ইতিহাস (প্রথম খণ্ড)। কলকাতা। পৃষ্ঠা ৩৪৩-৩৫২।

তবে আধুনিক গবেষণায় এই ধারণা ভুল প্রমাণিত হয়েছে। প্রখ্যাত ইতিহাসবিদ ড. নলিনীকান্ত ভট্টশালী ১৯২২ সালে 'শ্রী শ্রী দনুজমর্দন দেব' নামাঙ্কিত রৌপ্যমুদ্রাগুলোর তারিখ বিশ্লেষণ করে দেখান যে, সেগুলোতে শকাব্দ ১৩৩৯ ও ১৩৪০ (১৪১৭ ও ১৪১৮ খ্রি.) তারিখ খোদাই করা, যা দনুজমাধবের (১২৮১ খ্রি.) সময়ের প্রায় ১৩৫ বছর পরের। আধুনিক ইতিহাসবিদরা নিশ্চিত করেছেন যে, ১৪১৭ খ্রিস্টাব্দে 'দনুজমর্দন দেব' উপাধি গ্রহণকারী রাজা ছিলেন মূলত রাজা গণেশ, যিনি দনুজমাধব থেকে সম্পূর্ণ ভিন্ন একজন শাসক।Bhattasali, N.K. (1922). Coins and Chronology of the Early Independent Sultans of Bengal. Cambridge. pp. 118–122.

 তথ্যসূত্র 

বিষয়শ্রেণী:বাংলার ইতিহাস
বিষয়শ্রেণী:দেব রাজবংশ
বিষয়শ্রেণী:বাংলার শাসক
বিষয়শ্রেণী:ত্রয়োদশ শতাব্দীর ভারতীয় রাজা
বিষয়শ্রেণী:চন্দ্রদ্বীপ